Mahikeng-polisiegebou in brand verwoesArgieffoto Kol. Sabata Mokgwabone, woordvoerder van die polisie, het gesê die gebou het omstreeks 13:45 in vlamme opgegaan. Een van die personeel het na bewering rook uit een van die kantore sien kom wat vinnig na die ander vertrekke versprei het. “Sy het in die gang geskree dat daar ŉ brand is en die personeel het buitentoe gehardloop en die brandweerdiens gebel. Toe hulle opdaag, het hulle die vuur begin blus totdat nog ŉ watertenker by hulle aangesluit het,” het sy gesê. Volgens Mokgwabone is een van die polisielede se hand beseer toe hy die brandblusser-kassie se glas probeer breek het om die sleutel te verwyder. Die gebou is heeltemal verwoes. ŉ Ondersoek na die oorsaak van die brand sal gedoen word.